  Майя Бывальцева Ижкарысь Ялан ӝуась тыл дорын 5-тӥ куартолэзе Вормон нуналлы сӥзем митинг ортчиз. Быремъёсты буре вайыны вуизы Удмуртилэн тӧроез Александр Соловьёв, элькунысь кунпуш ужъёсъя министр Александр Первухин, Ижкарлэн тӧроез Юрий Тюрин, улосвылысь ожгар комиссар Александр Комлев, Николай святительлэн но чудотворецлэн храмысьтыз настоятель Егор Харин, кунпуш ужъёсъя ёзэсъёсысь ветеранъёс, 28, 34, 40 номеро школаосын дышетскисьёс. «Ми пумиськиськомы туннэ скверын, кытын ялан ӝуа священной Тыл. Асьме кунамы со калыклэн Быдӟым Вормон сярысь тодэ ваёнъёсызлэн тодметэз луиз. Трос аръёс ӵоже ни та куартолэзь нуналъёсы татчы кӧня ке сюрс адямиос ветло. Соос лыкто асьме геройёсмылы йыбырттон понна. Кыдёке кылем ожын бырем ӵыжы-выжыоссэс но матысь адямиоссэс тодазы вайыны, пӧламы улӥсь ветеранъёслы тау карыны», — вераз Александр Соловьёв люкаськемъёслы вазиськыса. Удмуртиысь милиционеръёслэн Вормон понна тыршемзы сярысь вераз Александр Первухин. «Кышкыт ожлэн фронтъёсаз Удмуртиысь кӧня ке дасо сюрс адями улонзэ кельтӥз. Вормон понна трос лэсьтӥзы милициысь ӧнерчиос. Удмуртиысь милициын ужасьёс пӧлысь ӝыныез — 500-лэсь трос адями — фронтэ кошкизы. 380-эз со пӧлысь ожъёсын быризы. Татчы кылемъёсыз асьсэ но фронтэ кошкемъёс понна вахта нуизы, фронт мышкын ужасьёслы юрттӥзы. Удмуртиысь кунпуш ужъёсъя министерствоысь ветеранъёслэн огазеяськоназы али 10 кузя Быдӟым Атыкай оже пыриськемъёс но фронт мышкын ужам 2 адямиос», — вераз министр. Митинг улсын егит полицейскойёс присяга сётӥзы. Элькун кивалтӥсьёс соослы удалтон сӥзизы но тодазы вайытӥзы, атайёссылэсь но песятайёссылэсь данзэс вылӥын нуыны кулэ, табере элькун понна кылкутон егитъёслэн пельпумъёссы вылэ усе шуыса. «Трос аръёс талэсь азьло таӵе ик егитэсь пиос но нылъёс Атыкай музъемлы оскымон луэмзы сярысь таӵе ик присяга сётӥзы. Бадӟым ыштонъёс нуыса, вормонэз басьтӥзы. Соослэн тыршеменызы туннэ тӥ тупаса улон вакытэ службадэс нуыны быгатӥськоды. Оскисько, тӥляд тыршеменыды Ижкарын каньыл луоз», — пусйиз Ижкарлэн тӧроез Юрий Тюрин. Кунпуш ужъёсъя министерствоысь устоосызлы ӧнерчиослы улосвыл тӧро но министр таукаронъёс но медальёс сётӥзы. Митинг минут ӵоже чус улонэн но Ялан ӝуась тыл доры сяська пононэн йылпумъяськиз. Тегъёс: Мерлык Ижкар МВД АлександрПервухин ЮрийТюрин Удмуртия АлександрСоловьёв ВормонНунал БыдӟымАтыкайож  